钦定古今图书集成/方舆汇编/职方典/第1124卷 > 《黄鹤楼诗卷序》方孝孺
## 钦定古今图书集成/方舆汇编/职方典/第1124卷 > 《黄鹤楼诗卷序》方孝孺

“奇伟绝特之观，固无与于人事，然于其废兴，可以知
时之治乱焉。”夫黄鹤楼以壮丽称，江湘间当天下盛
时，舟车旌盖之来游，考钟鼓，肆管弦，燕会于其上者，
踵相接也。元末诸雄之相持武昌，莽为盗区，屠伤杀
戮，至于鸡犬，求尺木寸垣于颓城败垒间而不可得，
天下之乱极矣。大统既一海内建亲王镇楚，以其地
“为国都。”旄头属车，往来乎其上者，四时不绝。盛时之
美，殆将稍稍复睹。余恨不获见之，兹焉睹其壮甚悉
云涛烟树，咫尺千里，夏口、汉阳，苍苍如目睫。展卷而
卧，阅之，恍然如乘扁舟出入洞庭、彭蠡之上，而与李
白、崔灏辈同游也。今四方日就治平，而江湘尤予所
愿游者。他日苟或再登，为之赋咏，以追踪于古之作
者，或者其始诸此乎？